b'\n_START_ARTICLE_\nViljem Celjski\n_START_SECTION_\n\xc5\xbdivljenje\n_START_PARAGRAPH_\nKot edinec se je Viljem po letu 1360 rodil Adelajdi Ortenbur\xc5\xa1ki in Ulriku I. Kot otrok se je leta 1373 zaro\xc4\x8dil in istega leta poro\xc4\x8dil z Elizabeto Gori\xc5\xa1ko-tirolsko, h\xc4\x8derjo Majnharda Gori\xc5\xa1kega, ki je za h\xc4\x8der obljubil doto 3000 mark oglejskih denarjev. Po smrti zadnjega Piasta Kazimirja Velikega je ogrski vladar Ludvik An\xc5\xbeuvinski posegel v poljsko politiko in si tam sku\xc5\xa1al utrditi svoj polo\xc5\xbeaj. Zato je prevzel skrbni\xc5\xa1tvo nad Kazimirjevimi h\xc4\x8derami Jadvigo in Ano, ju takoj odstranil iz Poljske, za Aninega mo\xc5\xbea pa je izbral Viljema iz oddaljene grofije Celjskih. 06.aprila 1480 je do te poroke tudi pri\xc5\xa1lo. V zakonu med Viljemom in Ano se je rodila h\xc4\x8der Ana Celjska, ki je kasneje postala poljska kraljica. Viljem je bil sovladar bratranca Hermana II., leta 1387 pa je od vojvode Albrehta III. v fevd dobil grad in gospostvo Dravograd. Umrl je leta 1392.'